I dag er der næsten 6.000 flere ansatte i den offentlige sektor end i 2008, hvor krisen ramte Danmark.

Den gang beskæftigede det offentlige 811.350 personer, mens tallet i dag er 817.330. Det viser en analyse fra Dansk Erhverv (DE), som er lavet på baggrund af tal fra Danmarks Statistik.

Liberal Alliances beskæftigelsesordfører, Joachim B. Olsen (LA), betegner udviklingen som et stort problem.

»Når man lytter til den offentlige debat, får man det indtryk, at den offentlige sektor virkelig har lidt under krisen. Det er bare ikke rigtigt,« siger han.

»De ressourcer, vi bruger i den offentlige sektor, kan ikke bruges i den private sektor, og derfor er der ikke balance. Vi har for mange ansatte i det offentlige, og vi har især alt for mange højtuddannede,« siger Joachim B. Olsen.

Mens den offentlige sektor er vokset, er antallet af privatansatte faldet med otte procent fra 2008 til 2014.

»Det er problematisk, at der er kommet flere offentligt ansatte. Det betyder, at det offentlige lægger beslag på en meget stor del af arbejdsstyrken. Det betyder også, at vi skal betale de højeste skatter i OECD, og det skader grundlæggende velstanden og væksten i samfundet,« siger Mads Lundby Hansen, cheføkonom i den liberale tænketank Cepos.

Analysechef Geert Laier Christensen fra DE mener ligeledes, at den offentlige sektor er for stor.

»Set fra vores side er der mulighed for ved hjælp af effektiviseringer at lave en mindre offentlig sektor,« siger han.

Ifølge Geert Laier Christensen er det umuligt at sige, hvor stor det offentlige bør være, men Mads Lundby Hansen vurderer, at det i løbet af en længere årrække er realistisk at fjerne hver tiende offentlige medarbejder.

»Det kan man gøre uden at forringe den offentlige service, fordi man har mulighed for at gøre det offentlige mere produktiv. Produktivitetskommissionen viste meget klart, at man kan øge produktiviteten i folkeskolen og i ældresektoren ved at konkurrenceudsætte og udlicitere flere opgaver,« siger han.

Cepos’ modstykke på venstrefløjen, tænketanken Cevea, mener, tallene fortæller en anden historie end den, Liberal Alliance og Cepos hæfter sig ved.

Cevea-direktør Kristian Weise påpeger, at antallet af offentlige ansatte toppede med 849.118 i 2010 og at det siden er faldet kraftigt.

»Det er vigtigt at være opmærksom på, hvilke år man sammenligner. I den her seksårige periode, hvor der er kommet lidt flere i den offentlige sektor, er det først gået op og siden ned. Fra 2010 kan vi se, at der er kommet 30.000 færre ansatte i den offentlige sektor,« siger han.

Direktøren giver dog ikke meget for debatten om antallet af offentligt ansatte.

»Jeg synes, at Cepos og Liberal Alliance skulle blive bedre til at diskutere, hvilken offentlig velfærd vi vil have. Man kan ikke diskutere antallet af offentligt ansatte uden at forholde sig til, hvad det er for nogle opgaver, der skal løses på sygehusene, i børnehaverne og folkeskolen,« siger Kristian Weise.

Enhedslisten mener, at Liberal Alliance, Cepos og DE hænger sig for meget i tal.

»Hvor mange vi skal have i det offentlige, handler om, hvilke opgaver det offentlige skal løse. Det er ikke en ulempe for hverken borgere eller erhvervsliv, at man har en stærk offentlig sektor,« siger arbejdsmarkedsordfører Christian Juhl (Ø).